<classify> HALMASHAURI ya Manispaa ya Ubungo Jijini Dar es Salaam, imepitisha makadirio ya bajeti ya mwaka 201920 ya Sh bilioni 84.6.Meya wa manispaa hiyo, Boniface Jacob amesema hayo kwenye Baraza la Madiwani la kupitisha makadirio hayo ya bajeti.Amesema katika fedha hizo, serikali itatoa ruzuku ya Sh bilioni 65.5, Sh milioni 750 ni michango ya wananchi na Sh bilioni 18.4 ni makusanyo ya ndani.Akielezea matumizi ya fedha hizo, alisema Sh bilioni 72.3 ni mishahara ya watumishi na Sh bilioni 12.3 zimeelekezwa katika miradi mbalimbali ya maendeleo.Katika hatua nyingine, alielezea vipaumbele 11 vya halmashauri hiyo vilivyopo katika bajeti hiyo kuwa ni kuboresha utoaji huduma kwa jamii kwa kuongeza pesa za kujengea makao makuu ya halmashauri Sh milioni 700.Vilevile kuanza kujenga Hospitali ya wilaya kwa Sh milioni 250, kutenga fedha za kujenga machinjio ya kisasa Sh milioni 250 na kutenga fedha kwa ajili ya ujenzi wa Soko la Mbezi kwa ajili ya wamachinga kiasi cha Sh milioni 300.Vipaumbele vingine ni kuimarisha utawala bora kwa kuwatengea fedha za kiinua mgongo wenyeviti wa serikali za mitaa wanaomaliza muda wao mwaka huu.Vingine ni kuongeza mapato kwa kuboresha miundombinu ya ukusanyaji, kubuni vyanzo vipya, uanzishaji wa stendi za daladala Mloganzila na Msumi na uanzishwaji wa masoko mapya ambapo Sh bilioni 1.7 zimetengwa.Aliongeza kuwa inakusudia kuongeza kiwango cha uzoaji taka ngumu kwa manispaa kwa kununua vifaa vya ubebaji taka kama magari na mitambo zimetengwa Sh bilioni 3.02.Vipaumbele vingine ni ujenzi wa mabweni ya wavulana na wasichana Shule ya Sekondari Goba ambayo imetengewa Sh milioni 230.Halmashauri imekusudia kutoa mikopo kwa vikundi vya wanawake, vijana na walemavu kiasi cha Sh bilioni 1.38. Pia kupima maeneo ya umma kwa kutoa hati miliki na kutwaa maeneo ya miradi ya uwekezaji kiasi cha Sh bilioni 1.4, alisema.  <topic>: KITAIFA 